<classify> Wizara ya Maliasili na Utalii imelieleza Bunge kuwa, gharama za kumtunza Faru Fausta mwenye umri wa miaka 53 zimepungua kutoka 1,445,571- hadi 285,000- kwa mwezi.Naibu Waziri wa Wizara hiyo, Japhet Hasunga amesema gharama za kumtunza faru huyo mzee zaidi duniani zinahusisha matibabu, chakula, na ulinzi. Kwa mujibu wa Hasunga, awali gharama zilikuwa kubwa kwa sababu ya dharura baada ya mnyama huyo kushambuliwa na fisi Septemba 04, 2016 akiwa kwenye Hifadhi ya Taifa ya Ngorongoro.Hifadhi hiyo ipo kwenye Mamlaka ya Hifadhi ya Bonde la Ngorongoro NCAA mkoani Arusha.Wakati anajibu swali la msingi la Mbunge wa Viti Maalumu, Suzana Mgonokulima, Hasunga amesema, Faru Fausta yupo kwenye hifadhi hiyo tangu mwaka 1965.Amewaeleza wabunge kuwa, gharama za dharura za kumtunza mnyama huyo zilihusisha miundombinu, ulinzi, matibabu na malisho maalumu akiwa kwenye kizimba maalumu.Uwepo wa Faru Fausta umekuwa kivutio kikubwa kwa watalii na watafiti ndani na nje ya nchi na hivyo kuchangia kwa kiwango kikubwa mapato ya hifadhi ya Ngorongoro na Serikali kwa ujumla amesema Hasunga.Katika swali lake la msingi, Mbunge Mgonokulima amelihoji, Serikali inatumia shilingi milioni 64 kumhudumia faru huyo lakini haimhudumii mwananchi mzee, je ni kipi muhimu zaidi kwa Serikali, Faru Fausta au mwananchi mzee asiye na wa kumsaidia?Naibu Waziri amejibu, hata hivyo, Faru Fusta siyo kwamba ni muhimu kuliko binadamu wazee bali uamuzi wa kumtunza kwenye kizimba ulifanyika kwa lengo na kunusuru maisha yake ili hatimaye aendelee kuwa kivutio cha utalii na kuingiza fedha za kigeni nchini. Fedha zote hizo zinaingia kwenye Mfuko Mkuu wa Serikali, amesema Hasunga wakati anajibu swali hilo.Amesema, wanyama wana haki sawa kama binadamu wingine, na kwamba, Faru Fausta amewekwa kwennye ulinzi maalumu kutokana na umuhimu wake kwa kuwa wanyama hao wapo hatarini kutoweka.Kwa mujibu wa Hasunga, faru huyo analindwa kama binadamu kwa kuwa ameliingiza taifa fedha nyingi za kigeni na watu wengi wanataka kufahamu ataishi kwa miaka mingapi. Amesema, kwa kuzingatia Ilani ya Chama Cha Mapinduzi CCM, wazee wanatambuliwa na inaandaliwa sera nzuri ya kuwasaidia na kuwalipa pensheni. Kwa hiyo watalipwa sambamba na faru huyu Faru Fausta ambaye ndio Sera inavyosema ya Chama Cha Mapinduzi, amesema Hasunga.  <topic>: KITAIFA 